A BIZOTTSÁG (EU) 2022/1324 RENDELETE

(2022. július 28.)

a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található benzovindiflupir, boszkalid, fenazakin, fluazifop-P, flupiradifuron, fluxapiroxad, foszetil-Al, izofetamid, metaflumizon, piraklosztrobin, spirotetramat, tiabendazol és tolklofosz-metil maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,

mivel:

(1) A Codex Alimentarius Főbizottság 2021. december 14-én új CXL-eket (Codex maximum residue limits, a Codex által meghatározott maximális szermaradék-határértékek) fogadott el az acetoklór, az afidopiropén, a benzovindiflupir, a bifentrin, a boszkalid, a buprofezin, a karbendazim, a klórantraniliprol, a ciklaniliprol, a cipermetrinek (beleértve az alfa- és zéta-cipermetrint), a dikamba, a fenazakin, a flonikamid, a fluazifop-P, a fluenszulfon, a flupiradifuron, a fluxapiroxad, a foszetil-Al, a glifozát, az izofetamid, a krezoxim-metil, a mandesztrobin, a mezotrion, a metaflumizon, a metkonazol, a metoprén, a pendimetalin, a pentiopirád, a pikoxistrobin, a propikonazol, a pidiflumetofen, a piraklosztrobin, a piriofenon, a piriproxifen, a spirotetramat, a tebukonazol, a tiabendazol, a tolklofosz-metil és a tolfenpirád tekintetében (2).

(2) Az említett anyagokra vonatkozó szermaradék-határértékeket (MRL-ek) a 396/2005/EK rendelet II., III. és V. melléklete állapította meg, az afidopiropén, a fluenszulfon, a pidiflumetofen és a tolfenpirád kivételével, amelyek tekintetében nem határoztak meg konkrét MRL-eket, és amelyeket nem vették fel a 396/2005/EK rendelet IV. mellékletébe sem, amely anyagokra ezért a szóban forgó rendelet 18. cikke (1) bekezdésének b) pontja szerinti 0,01 mg/kg alapértelmezett érték alkalmazandó.

(3) A 178/2002/EK európai parlamenti és tanácsi rendelet (3) 5. cikkének (3) bekezdése szerint amennyiben léteznek nemzetközi szabványok, vagy a közeljövőben ilyen szabványokat vezetnek be, az élelmiszerjogi rendelkezések előkészítése vagy kiigazítása során tekintettel kell lenni e szabványok rendelkezéseire, kivéve, ha a szabványok vagy azok vonatkozó részei nem tekinthetők az élelmiszerjog törvényes céljainak megvalósítására alkalmas, illetve az ilyen célok megvalósítását hatékonyan szolgáló eszközöknek, vagy tudományos okok szólnak figyelembevételük ellen, vagy ha az említett szabványok figyelembevétele az Unióban megfelelőnek minősített védelemtől eltérő mértékű védelmet eredményezne. Ezenfelül az említett rendelet 13. cikkének e) pontja értelmében az Unió elősegíti a nemzetközi műszaki szabványok és az élelmiszerjog összhangjának megteremtését, eközben gondoskodva arról, hogy az Unió területén érvényes, magas szintű védelem szintje ne csökkenhessen.

(4) Az Unió fenntartásokat (4) (5) jelentett be a peszticid-szermaradékok Codex-bizottságánál a következő növényvédő szer/termék kombinációkra javasolt CXL-ekre vonatkozóan: acetoklór (valamennyi termék), afidopiropén (valamennyi termék), bifentrin (valamennyi termék), boszkalid (almatermésűek alcsoportja), buprofezin (valamennyi termék), karbendazim (valamennyi termék), ciklaniliprol (valamennyi termék), cipermetrin, beleértve az alfa- és zéta-cipermetrint (valamennyi termék), dikamba (valamennyi termék), flonikamid (valamennyi termék), fluazifop-P (fekete bodza, kerti szamóca), fluenszulfon (valamennyi termék), foszetil-Al (kávébab), glifozát (valamennyi termék), mandesztrobin (repcemag), metaflumizon (szőlő), metkonazol (valamennyi termék), metoprén (valamennyi termék), pentiopirád (valamennyi termék), pikoxistrobin (valamennyi termék), propikonazol (valamennyi termék), pidiflumetofen (valamennyi termék), tebukonazol (valamennyi termék), tolklofosz-metil (burgonya) és tolfenpirád (valamennyi termék).

(5) Ezen túlmenően az Európai Élelmiszerbiztonsági Hatóság (a továbbiakban: Hatóság) megállapította, hogy az édesburgonyában található tiabendazol esetében aggály merülhet fel az esetleges akut bevitel miatt (6). Ezért az érintett CXL nem kerül felvételre MRL-ként a 396/2005/EK rendeletbe.

(6) Azok a CXL-ek, amelyek tekintetében az Unió nem jelentett be fenntartást a peszticid-szermaradékok Codex-bizottságánál, és amelyekkel kapcsolatban a Hatóság nem állapította meg esetleges akut bevitel miatti aggály fennállását, és amelyek a benzovindiflupir, a boszkalid, a fenazakin, a fluazifop-P, a flupiradifuron, a fluxapiroxad, a foszetil-Al, az izofetamid, a metaflumizon, a piraklosztrobin, a spirotetramat, a tiabendazol és a tolklofosz-metil egyes CXL-jeit érintik, biztonságosak az uniós fogyasztók számára (7). Ezeket a CXL-eket ezért MRL-ként fel kell venni a 396/2005/EK rendeletbe, kivéve, ha olyan termékekre vonatkoznak, amelyek nem szerepelnek az említett rendelet I. mellékletében, vagy amennyiben a jelenlegi MRL-eknél alacsonyabbak. Ezért a klórantraniliprol, a krezoxim-metil, a mezotrion, a pendimetalin, a piriofenon, a piriproxifen és a tebukonazol tekintetében meghatározott MRL-eket nem indokolt módosítani.

(7) A Hatóság tudományos jelentése és a kérdés szempontjából jelentős tényezők alapján az MRL-ek megfelelő módosításai eleget tesznek a 396/2005/EK rendelet 14. cikke (2) bekezdésében előírt követelményeknek.

(8) A 396/2005/EK rendeletet ezért ennek megfelelően módosítani kell.

(9) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II. és III. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. július 28-án. a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf.

A FAO és a WHO közös élelmiszerszabvány-programjával foglalkozó Codex Alimentarius Főbizottság, negyvennegyedik ülés (virtuális), III. függelék, 2021. november 8–15., november 17–18. és december 14.

(3) Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszer-biztonságra vonatkozó eljárások megállapításáról (HL L 31., 2002.2.1., 1. o.).

(4) Az Európai Unió megjegyzései a Codex CX/PR 21/52/5(REV) dokumentumhoz: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf.

(5) Jelentés a peszticid-szermaradékok Codex-bizottságának 52. üléséről (REP21/PR): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf.

(6) Scientific support for preparing an EU position for the 52nd Session of the Codex Committee on Pesticide Residues (CCPR) (Tudományos alátámasztó munka a peszticid-szermaradékok Codex-bizottságának (CCPR) 52. ülésén képviselendő uniós álláspont előkészítéséhez). EFSA Journal 2021;19(8):6766.

(7) Scientific support for preparing an EU position for the 52nd Session of the Codex Committee on Pesticide Residues (CCPR) (Tudományos alátámasztó munka a peszticid-szermaradékok Codex-bizottságának (CCPR) 52. ülésén képviselendő uniós álláspont előkészítéséhez). EFSA Journal 2021;19(8):6766.